B. Osobitná časť

K bodu 1
 
Základné pojmy na úseku geodézie a kartografie boli v podstate prevzaté z doterajšej právnej úpravy. Ustanovenie sa dopĺňa o pojmy, ktoré aplikačná prax používala, hoci ich výklad absentoval a v prípade sporov mohli byť vykladané rôzne. Zároveň sa niektoré pojmy spresňujú a precizujú, vzhľadom na zavádzanie nových meračských technológií a vzhľadom na vývoj v oblasti geodézie a kartografie. Navrhovanou zmenou sa sleduje lepšie vyjadriť terminológiu na úseku geodézie a kartografie.
 
K bodu 2
 
Ide o legislatívno-technickú úpravu vzhľadom na úpravu názvov ústredných orgánov štátnej správy.
 
K bodu 3, 17, 20, 35 a 41
 
V súvislosti s precizovaním pojmu „podrobné bodové pole“ je potrebné upraviť aj príslušné ustanovenia zákona, v ktorých sa tento pojem vyskytuje.
 
K bodu 4
 
Zabezpečenie geodetických a kartografických činností pri správe štátnych hraníc je zakotvené v Medzirezortnej dohode a špecifikované Vykonávacou dohodou medzi Ministerstvom vnútra Slovenskej republiky a Úradom geodézie, kartografie a katastra Slovenskej republiky (ďalej len „Úrad“). Ministerstvo vnútra je garantom medzinárodných zmlúv o štátnych hraniciach a prioritne zabezpečuje rozpočtové prostriedky na správu štátnych hraníc vo svojej rozpočtovej kapitole. Časť týchto prostriedkov podľa špecifikácie a požiadaviek na geodetické a kartografické činnosti na správu štátnych hraníc v príslušnom roku, vyplývajúce z medzinárodných zmlúv, presunie do kapitoly Úradu.
 
K bodu 5
 
V súvislosti s realizáciou projektu Operačný program informatizácia spoločnosti – Elektronické služby - Základná báza údajov pre geografický informačný systém - sa ustanovenie dopĺňa o poskytovanie elektronických služieb.
 
K bodu 6 
 
Pojem „Permanentná lokalizačná služba“ sa nahrádza pojmom „Slovenská priestorová observačná služba“. Na takéto označenie je vydaná ochranná známka. V nadväznosti na túto úpravu je potrebné upraviť aj ustanovenia, ktoré sa vzťahujú na navrhovanú zmenu. Zároveň sa zavádza povinnosť úradu zabezpečovať nielen tvorbu a prevádzku tejto služby, ale aj jej údržbu. 
 
K bodu 7
 
Zavádza sa nová kompetencia Úradu na tvorbu cien za produkty a služby poskytované zo štátnej dokumentácie. Napriek tomu, že sa niektoré produkty spoplatňovali podľa zákona o správnych poplatkoch, absentovala právna úprava, ktorá by umožňovala tvoriť ceny za iné produkty a služby, ktoré neboli spoplatňované podľa zákona o správnych poplatkoch.
 
K bodu 8 a 18
 
Legislatívno-technická úprava v súvislosti so zrušením miestnych orgánov špecializovanej štátnej správy na krajskej úrovni na úseku katastra nehnuteľností. Pôsobnosť katastrálnych úradov prechádza na správy katastra v sídlach krajov. 
Zároveň sa rozširuje kompetencia správy katastra v sídle kraja o vydávanie preukazov na vstup do priestorov štátnej dokumentácie a na vstup a vjazd na cudzie nehnuteľnosti a určuje sa platnosť preukazu, ktorým sa budú oprávnené osoby preukazovať. Vydanie preukazu a predĺženie jeho platnosti sa spoplatní podľa zákona o správnych poplatkoch.
V nadväznosti na túto zmenu je potrebné upraviť aj príslušné ustanovenie, ktoré sa týka preukazu oprávňujúceho na vstup a vjazd na cudzie nehnuteľnosti.
 
K bodu 9
 
Úprava znenia z dôvodu zosúladenia pojmov so skutočným názvom informačného systému spravovaného Ministerstvom obrany Slovenskej republiky.
 
K bodu 10
 
Dopĺňa sa doba platnosti preukazu oprávňujúceho na vstup na cudzie nehnuteľnosti vydávaného Ministerstvom obrany Slovenskej republiky a možnosť jeho predĺženia v súlade so zákonom o správnych poplatkoch, v ktorom je už táto skutočnosť spoplatnená.
 
K bodu 11
 
Úprava znenia z dôvodu zosúladenia pojmov so skutočným názvom informačného systému spravovaného Ministerstvom obrany Slovenskej republiky.
 
K bodu 12
 
Úpravou sa zosúlaďuje znenie so základnými pojmami a súčasne navrhovaná úprava zrušuje pojmy „komplexné hraničné dokumentárne dielo“ a „geodetická časť hraničného dokumentárneho diela“, ktoré sa používali z dôvodu delenej kompetencie pri jeho tvorbe a aktualizácii. V navrhovanej úprave tvorba a aktualizácia hraničného dokumentárneho diela je súčasťou geodetických a kartografických činností pri správe štátnych hraníc a správa hraničného dokumentárneho diela ostáva v pôsobnosti Ministerstva vnútra Slovenskej republiky.
 
K bodu 13 a 14
 
Navrhované ustanovenia reagujú na potreby aplikačnej praxe a precizujú ustanovenia z pohľadu vecného obsahu vybraných geodetických a kartografických činností.
 
K bodu 15
 
Úprava reaguje na prebiehajúcu elektronizáciu služieb na úseku geodézie, kartografie a katastra a zároveň precizuje doterajšie ustanovenia upravujúce štátnu dokumentáciu.
K bodu 16
 
Úrad zabezpečuje tvorbu, údržbu a prevádzku Slovenskej priestorovej observačnej služby. Táto služba predstavuje aktívne geodetické základy,  ktorých zriaďovanie zabezpečuje podľa tohto zákona úrad. Toto ustanovenie má za cieľ zabezpečiť, aby výsledky vybraných geodetických a kartografických činností, ktoré sa preberajú do štátnej dokumentácie, boli zhotovené s využitím štátnej sieťovej služby s garantovanou kvalitou. Táto štátna služba je pravidelne kontrolovaná, súradnice referenčných staníc sú určované jednotnou metodikou, v nadväznosti na  európsky a národný referenčný súradnicový systém.  Keďže Úrad neurčuje a ani nekontroluje súradnice referenčných staníc akýchkoľvek iných komerčných služieb na určovanie polohy pomocou sieťového riešenia globálnych navigačných satelitných systémov, nemôže preberať do štátnej dokumentácie výsledky zamerané štátom neriadenou a negarantovanou službou.
 
K bodu 19
 
Navrhované ustanovenie má za cieľ prehĺbiť ochranu zariadení geodetických bodov a vyznačenie tejto skutočnosti v katastrálnej mape a v liste vlastníctva. Za tým účelom sa navrhuje, aby povinnosť zdržať sa činnosti, ktorá môže ohroziť geodetické body alebo sťažiť ich využívanie, bola vecným bremenom, ktoré vzniká zo zákona a zapíše sa do katastra nehnuteľností.
 
K bodu 21
 
Navrhovaným ustanovením sa rozšíri okruh geografických objektov, ktorých názvy štandardizuje Úrad, aj o chránené stromy. Chránené stromy sú spolu s chránenými územiami osobitne chránenými časťami prírody a krajiny podľa zákona č. 543/2002 Z. z. o ochrane prírody a krajiny v znení neskorších predpisov.
 
K bodu 22
 
Navrhovaným ustanovením sa navrhuje rozšíriť kategórie  vydavateľstiev o vydavateľov turistickej literatúry a učebníc, ktorí najčastejšie používajú geografické názvy, z dôvodu potreby zákonného stanovenia povinnosti dodržiavať ustanovenia zákona aj pre tieto subjekty.
Navrhovaným ustanovením sa vypustí posledná veta, ktorá bola do časti týkajúcej sa štandardizácie geografických názvov doplnená novelou zákona č. 184/1999 Z. z. o používaní jazykov národnostných menšín.  Dôvody na vypustenie predmetnej vety sú: takáto formulácia neupravuje štandardizáciu geografických názvov, so štandardizáciou geografických názvov nesúvisí, zavádza pojmy, ktoré zákon nedefinuje a nepoužíva ich, a tým v zákone pôsobí zmätočne a nejednoznačne. Štandardizácia názvov geografických objektov, na ktoré má úrad kompetenciu, sa vykonáva podľa pravidiel slovenského pravopisu, čiže v úradnom (slovenskom) jazyku a týka sa celého územia SR.
 
K bodu 23, 27 až 29, 32 a 33
 
V súvislosti s elektronizáciou služieb na úseku geodézie, kartografie a katastra a v dôsledku navrhovaných zmien a úprav, precizuje sa príslušné ustanovenie o informačnom systéme geodézie, kartografie a katastra.

K bodu 24
 
Precizovanie častí informačného systému geodézie, kartografie a katastra.
 
K bodu 25 a 26
 
Navrhované ustanovenie upravuje povinnosť používať pri budovaní tematických informačných systémov jednotný lokalizačný štandard priestorových údajov.
Zároveň sa upravuje povinnosť poskytovať údaje na aktualizáciu údajov informačného systému základnej bázy údajov pre geografický informačný systém.
 
K bodu 30
 
Navrhovaným ustanovením sa zavádza povinnosť vyžiadať si písomný súhlas prevádzkovateľa, v prípade, že údaje a služby z informačného systému geodézie, kartografie a katastra sa majú ďalej používať alebo rozširovať, či už v pôvodnej alebo pozmenenej forme. Táto úprava vyplýva z poznatkov aplikačnej praxe, keď tieto údaje a služby majú využiť tretie osoby.
 
K bodu 31
 
Navrhovaná úprava precizuje ustanovenie, na základe ktorého môže prevádzkovateľ odoprieť poskytovanie údajov alebo obmedziť prístup k údajom a službám.
 
K bodu 34, 36 až 40, 42 až 46
 
Navrhovaná úprava precizuje doterajšie ustanovenia o priestupkoch a porušení poriadku a rozširuje okruh priestupkov proti poriadku a okruh porušení poriadku na úseku geodézie a kartografie. 
 
K bodu 47 až 49
 
Navrhované ustanovenia rozširujú rozsah splnomocňovacích ustanovení na vydanie vykonávacích predpisov.
 
K bodu 50 a 51
 
Navrhované ustanovenia rozširujú rozsah splnomocňovacích ustanovení na vydanie vykonávacích predpisov v pôsobnosti Ministerstva obrany Slovenskej republiky.
 
K Čl. II
 
K bodu 1
 
Ide o precizovanie ustanovenia a cieľom navrhovanej úpravy je zosúladenie skutočného stavu so zákonným znením. V praxi totiž dochádza k prípadom, že autorizovaný geodet a kartograf nielen autorizačne overuje vybrané geodetické a kartografické činnosti, ale ich aj sám vykonáva. Uvedená zmena súvisí aj so skutočnosťou, že na výkon činnosti autorizovaného geodeta a kartografa je potrebné uzavrieť zmluvu o poistení zodpovednosti za škodu spôsobenú výkonom činnosti autorizovaného geodeta a kartografa. V praxi dochádzalo k rozdielnemu výkladu, keď poisťovne ako činnosť poisťovali len autorizačné overovanie, a nie aj skutočné vykonávanie vybraných geodetických a kartografických činností.
 
K bodu 2
 
Zmenou sa navrhuje vypustiť ustanovenie upravujúce povinnosť overiť účtovnú závierku komory audítorom. Táto zmena vyplýva aj zo skutočnosti, že ročnú účtovnú závierku schvaľuje valné zhromaždenie komory, a tým je zabezpečená kontrola hospodárenia s finančnými prostriedkami komory. Na základe uvedeného sa táto povinnosť javí ako nadbytočná, a to aj z dôvodu racionálneho využívania finančných prostriedkov komory. Povinnosť overiť účtovnú závierku audítorom nevyplýva ani zo zákona č. 431/2002 Z. z. o účtovníctve v znení neskorších predpisov.
 
K bodu 3
 
Navrhovaná úprava jednoznačne vymedzuje, akým spôsobom možno vykonávať činnosť autorizovaného geodeta a kartografa. Vzhľadom na potrebu zosúladenia aktuálnej praxe so zákonným znením, navrhované znenie upravuje vykonávanie činnosti autorizovaného geodeta a kartografa buď ako „slobodné povolanie“, to znamená vo vlastnom mene a na vlastnú zodpovednosť, alebo ako „zamestnanec“, to znamená v mene a na zodpovednosť právnickej alebo fyzickej osoby, kde vystupuje ako jej zamestnanec, spoločník alebo konateľ.
 
K bodu 4
 
Navrhovaná úprava reaguje na požiadavky aplikačnej praxe a jednoznačne definuje okamih vzniku a okamih zániku oprávnenia overovať výsledky vybraných geodetických a kartografických činností.
 
K bodu 5
 
Medzi povinnosti autorizovaného geodeta a kartografa sa dopĺňa povinnosť vykonávať kontrolnú a autorizačnú činnosť, ako aj činnosť geodeta a kartografa odborne a spôsobom ustanoveným všeobecne záväznými právnymi predpismi, upravujúcimi ich postavenie a činnosť.
 
K bodu 6
 
Kompetencie predstavenstva sa rozširujú o možnosť určovať formu a rozsah sústavného vzdelávania členov komory. Táto kompetencia nadväzuje na celoživotné vzdelávanie, ktoré okrem iného, upravuje aj Smernica Európskeho parlamentu a Rady 2005/36/ES zo                            6. septembra 2005 o uznávaní odborných kvalifikácií. Pre výkon činností autorizovaného geodeta a kartografa je potrebné, aby bolo vhodným spôsobom zabezpečené jeho ďalšie vzdelávanie.
 
K Čl. III
 
Navrhuje sa účinnosť zákona, ktorý zohľadňuje trvanie legislatívneho procesu.